《登天目遇雨》
清代·听月

荒山无道路，云气随我身。渐觉笠檐重，沾袂细如尘。

幽花齐吐艳，仙鸟群相亲。泉石自太古，耳目愈清新。

银河忽倒泻，云际垂天绅。可望不可即，对立峰嶙峋。

阵云如滚马，归云如悬鹑。身立云气上，看云态弥真。

下山脚下袜，细草藉如茵。尘世日方杲，阴晴气不均。

试将山中景，说与山下人。

作者简介：听月，佚其名，海宁人，本姓㚗，名继薇。杭州法相寺僧。